19-årige Rezan Corlu skifter Superligaen ud med Serie A. Brøndby har således solgt midtbanespilleren til Roma.

Brøndby har solgt den 19-årige midtbanespiller Rezan Corlu til den italienske storklub AS Roma. Det bekræfter Superliga-klubben nu på sin hjemmeside.

- Det er efterhånden ikke en sjældenhed, at vores talenter får chancen i en af de store ligaer. Rezan er et produkt af Brøndby Masterclass og hele den øvrige ungdomsafdeling i Brøndby IF, og det er et stort cadeau til deres fantastiske arbejde, at endnu en spiller er interessant for klubber i udlandet, siger sportsdirektør Troels Bech til Brøndbys hjemmeside.

- Mange vil kalde det et usædvanligt skifte, men fodboldens verden er i dag fyldt af uransaglig mange muligheder, og man kan ikke altid se, hvad der venter om det næste hjørne. Vi ønsker Rezan held og lykke med sit eventyr og håber at se hans gennembrud i de kommende år, siger Troels Bech.

Roma har endnu ikke offentliggjort skiftet. Corlu nåede at spille i alt 11 førsteholdskampe i Brøndby.